P. Hrušovský, predseda NR SR: (2003-02-28):
K. Ondriaš, poslanec: Ďakujem. Vážený pán predseda Národnej rady Slovenskej republiky, vážený pán minister, vážené poslankyne, vážení poslanci. Úvodom by som chcel povedať, že klub Komunistickej strany Slovenska nepodporí predloženú správu, lebo Komunistická strana Slovenska je proti vstupu Slovenska do NATO. Komunistická strana Slovenska má inú filozofiu o ekonomických a politických vzťahoch medzi štátmi a inú filozofiu o spolunažívaní a bezpečnosti sveta. Nesúhlasí s kapitalistickou doktrínou maximálneho zisku, ktorej súčasťou je aj NATO. Svet sa v súčasnosti delí na jednu miliardu bohatých, ktorých väčšinu ochraňuje NATO, a štyri miliardy chudobných, ktorí sú ekonomicky a politicky závislí od bohatých. Keď si zoberieme štatistiku Svetovej banky alebo OSN, tak zistíme, že chudobné štáty sú zadlžené u bohatých štátov a splácajú permanentne dlh a úroky. Ja by som len pre zaujímavosť ukázal, koľko platí Višegrádska štvorka. Tak Slovensko splatilo zahraničný dlh v roku 1999 - 1,7 mld. dolárov, Česká republika 3,6 mld. dolárov, Poľsko 8,4 mld. dolárov, Maďarsko 7,5 mld. dolárov, pre zaujímavosť Brazília 67,5 mld. dolárov, viac ako miliardu dolárov týždenne. Podobne by sme zistili, že takto platí asi sto chudobných krajín bohatým. A dlh týchto chudobných krajín neklesá. Môžeme vidieť príklad - Slovensko, ktoré má v súčasnosti asi 12 mld. dolárov zahraničný dlh. V dôsledku tohto permanentného splácania dlhov a úrokov rozdiel medzi bohatými a chudobnými sa zväčšuje, pričom NATO stabilizuje súčasnú sociálnu nerovnosť vo svete a nerovnomerné rozdeľovania zdrojov. Podľa správy OSN z roku 1999 podiel príjmu 20 % najbohatších k príjmu 20 % najchudobnejších bol v roku 1960 – 30:1. V roku 1999 tento pomer bol už 74:1. Toto je výsledok fungovania demokracie kapitalizmu. Aby sa tento nerovnovážny stav udržal, bohatí si svoje dominantné postavenie musia chrániť vojensky, a preto potrebujú NATO. Výsledkom týchto kapitalistických ekonomických a politických vzťahov sú vysoké náklady na zbrojenie. Ja by som pre zaujímavosť uviedol zo správy OSN Human Development Report z roku 1998 niektoré zaujímavé údaje. Na vzdelanie pre všetkých, na základné vzdelanie pre všetkých obyvateľov planéty treba ročne 6 mld. dolárov, ale náklady na zbrojenie v tom roku boli 780 mld. dolárov. Základné zdravotníctvo a potraviny pre všetkých stoja ročne 13 mld. dolárov. A ja to stále budem porovnávať so zbrojením, čo je 780 mld. dolárov. Pre zaujímavosť by som chcel povedať, že výdavky na alkoholické nápoje v Európe sú 105 mld. dolárov, čo je zhruba desaťkrát viac ako náklady na zdravotníctvo a potraviny. Ďalej by som uviedol zo správy časopisu Science, ako bohaté štáty mrhajú energiou, a poviem dva príklady. Na konzervu kukurice v obchode v Spojených štátoch, ktorá má hodnotu 270 kalórií, sa vynaloží 2 790 kalórií. Na 100 g hovädzieho mäsa v obchode, ktoré má hodnotu tiež 270 kalórií, sa v Spojených štátoch vynaloží 22 000 kalórií. Keby celý svet vyrábal tak nákladne potraviny, tak by sa celosvetové zásoby ropy vyčerpali za 11 rokov. Pre tieto dôvody a ďalšie dôvody, ktoré nebudem menovať, komunistická strana je proti vstupu Slovenskej republiky do akéhokoľvek agresívneho vojenského paktu. Chceme presadzovať, aby celoeurópska bezpečnosť bola súčasťou celosvetovej bezpečnosti pod patronátom OSN. Považujeme OSN za významný nástroj celosvetového kolektívneho politického rozhodovania, sme za posilnenie jeho váhy pri riešení konfliktov na zásadách vzájomného rešpektovania a kolektívnej bezpečnosti. OSN musí byť suverénna organizácia a nesmie byť pod vplyvom žiadnej mocnosti. Podporujeme rozhodujúcu úlohu OSN v boji s medzinárodným terorizmom v súlade s Chartou OSN. Ďakujem vám za pozornosť.